د نوازشريف د ضمانت غځولو او بهر علاج له د تلو خواستونه رد کړی شوي
د پاکستان سپريم کورټ د پخواني وزيراعظم نواز شريف د ضمانت  غځولو او ملک څخه بهر علاج له د تلو دواړه خواستونه رد کړي دي.
د نوازشريف لخوا عدالت ته د ملک نه بهر د علاج تلو دپاره او د ضمانت د غځولو دپاره د بيا کتنې خواستونه شوي وو. راپورونه وايي د نوازشريف د شپږو اوونيو ضمانت په اوومه مې ختميږي. د سپريم کورټ چيف جسټس اصف سعيد کهوسه ويلي عدالت د ملزم د علاج دپاره ضمانت ورکړی ؤ، او دلته هر څيز له سياسي رنګ ورکړی کيږي. د چيف جسټس اصف سعيد کهوسه په مشرۍ د پينځه کسيزه ججانو ډلې د نوازشريف د نظرثانۍ د خواست اورېدنه کړې ده. د نوازشريف وکیل خواجه حارث عدالت ته ويلي د نواشريف صحت نور خراب شوی او ډاکټرانو ويلي علاج يې په پاکستان کې ممکن نه دی. چيف جسټس ویلي پخوانی وزيراعظم سزاوار دی او وي به. هغه زياته کړې ایا سزاوار شوي تن ته د ملک څخه بهر تلو اجازت وي؟ او علاج په جېل کې هم کېدی شي. د نوازشريف پرضد د کال ۲۰۱۷م په اکتوبر کې د العزيزيه، فلېګ شپ او ايون فيلډ په لړ کې قضيې پېل کړی شوې او فرد جرم پرې هم لګول شوی ؤ. په ايون فيلډ کې هغه ته لس کاله ، لور مريم نواز ته يې اووه کاله او زوم محمدصفدر ته يې د يو کال بند سزا اورولې وه. په ستمبر ۲۰۱۸م کې اسلام اباد هايکورټ په ايون فيلډ کې اورول شوې سزاګانې معطل کړې وې. عدالت په فلېګ شپ کې هغه بري کړی خو په ستمبر ۲۰۱۸م کې ورته عدالت د العزيزيه په قضيه کې د اووه کاله بند سزا اورولې وه.